Paraplyen bliver din ven søndag. Et lavtryk sender nemlig to nedbørsområder op over Danmark det næste døgns tid. Det første rammer landet med både regn, slud og sne, mens det andet vil give en sjaskvåd aften og nat. Mandag morgen kan der nogle steder være faldet mere end en halv måneds nedbør. Men inden det bliver vådt og blæsende, er der mulighed for lidt kig til solen. Dagen starter med tørvejr Søndagen begynder nemlig pænt med tørvejr og rolige vindforhold i hele landet. Og fra morgenstunden er der endda mulighed for at se lidt eller nogen sol de fleste steder. Men man skal være hurtig for at se solen. Vest for Danmark ligger en frontzone med skyer og nedbør, der allerede i løbet af morgenen og formiddagen begynder at gå i land. Dermed vil der inden middag være et udbredt nedbørsområde over de vestlige landsdele med slud og tøsne. Vinterlig eftermiddag Frontzonen bevæger sig på tværs af landet i løbet af søndag eftermiddag. Over de sydlige egne vil nedbøren primært falde som regn eller slud, mens de nordligere landsdele overvejende får tøsne. Mens fronten passerer, vil temperaturen ligge på mellem 1 og 4 grader. Derudover vil vinden også tiltage, og i eftermiddag forventes en jævn til frisk vind fra syd og og sydvest. Langs kysterne op til hård vind. Den sne, som måtte lægge sig, vil dog hurtigt forsvinde igen. Når fronten har passeret, vil Danmark nemlig befinde sig i en mildere luftmasse. Dermed vil temperaturen sidst på eftermiddagen stige til mellem 6 og 8 graders varme i det meste af landet. Sammen med den mildere luftmasse kommer der dog også en del regnbyger. Sjaskvåd og blæsende afslutning på søndagen Søndag aften er det så tid til, at lavtrykket går i land. Og det bliver med silende regn og en tiltagende vind. Således vil stort set hele landet opleve regn sidst på aftenen. Regnen forventes at blive mest intens mod vest. Samtidig vil der stå en frisk til hård vind fra vest med vindstød, der kan nå stormende kuling. Helt lokalt kan det ikke udelukkes, at der kommer vindstød af stormstyrke. Det våde og blæsende vejr vil fortsætte natten igennem. Mandag morgen kan der nogle steder i Jylland være faldet op mod 30 millimeter nedbør. Det svarer til mere end halvdelen af den normale nedbørsmængde for hele februar måned.

Opsummering:
Dagen starter dog med tørvejr i hele landet.